‘Jy gaan Hollywood toe’ hoor SA sanger op ‘American Idol’Stefan Benz tydens sy oudisie op ‘American Idol’. (Foto: American Idol) Die Suid-Afrikaans-gebore sanger, Stefan Bezuidenhout (nou bekend as Stefan Benz), is een van ŉ handjievol belowende sangers wat deurgedring het na die eerste rondte van die 21ste seisoen van die gewilde sangkompetisiereeks, American Idol. Dié 16-jarige het sy begin op die Suid-Afrikaanse Kampioenskap vir Uitvoerende Kunste (Sacopa) se verhoog gehad, en ook asems weggeslaan met sy destydse optredes by Classics is Groot waar hy as negejarige die verhoog met die room van Afrikaanse sangers soos Corlea Botha en Ruhan du Toit gedeel het. Hy het in 2020 Centurion vir Kalifornië verruil om sy droom van ŉ internasionale sangloopbaan na te jaag, en hy het onlangs ook sy eie musiek begin uitreik. Deesdae skuur hy skouers met bekendes soos Justin Bieber. (Foto: Stefan Benz/Facebook) Die jong sanger het die American Idols-beoordelaarspaneel, wat uit die sangers Lionel Richie, Katy Perry en Luke Bryan bestaan, met sy weergawe van Brian McKnight se lied “One Last Cry” betower en vir homself die sogenaamde “golden ticket” na American Idol se Hollywood-week verseker. “Is hierdie nou ‘Wêreld Idol’ want dit lyk my hulle [sangers] kom nou uit alle uithoeke van die wêreld,” het Perry tergend vir Benz tydens sy oudisie gesê. Die “Teenage Dream”-sanger het selfs vir Benz nageboots en in Afrikaans gesê “Jy gaan Hollywood toe”. Tussen 50 en 60 deelnemers van regoor die VSA dring jaarliks deur na American Idol se Hollywood-week, waar die koring van die kaf geskei word om te sien wie uiteindelik weekliks regstreeks op dié program sal deelneem. Benz het aan ABC7 News gesê dat hy niks kan verklap oor sy reis op dié program tot dusver nie, maar erken dat die oudisie senutergend was en dat hy reeds vriende op die program gemaak het. Bykomende bronne: ABC7 News, Facebook. Kyk die video waar Katy Perry Afrikaans praat hier: Never thought I’d be teaching @katyperry and @lukebryan Afrikaans. ???????? Crazy!! can’t wait to show em what I can do ???? @americanidol #americanidol #idolonabc #21yearsofidol #katyperry #lukebryan #lionelrichie #ryanseacrest ♬ original sound – Stefan Benz